2021. gada 21. janvārī

**Cīņa par medaļām astotajā pasaules kausa posmā norisināsies Insbrukā, Austrijā**

Insbrukas ledus trase Eberspacher Pasaules kausu šajā sezonā uzņem jau otro reizi, pirmo reizi šajā trasē 2020. gada 28. novembrī tika atklāta 2020./21. gada kamaniņu sporta sezona.

Līdztekus Eberspacher Pasaules kausa astotajam posmam Insbrukā norisināsies arī trešais un noslēdzošais BMW Sprinta pasaules kausa psoms.

Pagaidām BMW Sprinta Pasaules kausa līdere ar 200 izcīnītiem punktiem – vāciete Jūlija Taubitsa *(Julia Taubitz),* otrā un trešā – Taubitsas komandas biedres Natālija Gaizenbergere *(Natalie Geisenberger)* ar 170 punktiem un Dajana Eitbergere *(Dajana Eitberger)* ar 140 izcīnītiem punktiem divos BMW Sprinta Pasaules kausa posmos.

Atpaliekot par 30 punktiem no goda pjedestāla, ceturtajā vietā – latviete Elīza Tīruma, septīto vietu ar 82 punktiem Kendija Aparjode dala ar krievieti Jekaterinu Katņikovu *(Ekatarina Katnikova).* Savukārt Ullai Zirnei – 32 punkti un 15. pozīcija.

Vīru konkurencē BMW Sprinta Pasaules kausa kopvērtējuma līderis ar 155 punktiem – Fēlikss Lohs *(Felix Loch),* atpaliekot vien par 15 punktiem, otrajā pozīcijā – itālis Kevins Fišnallers *(Kevin Fischnaller)*, bet trešais ar 134 punktiem – vācietis Makss Langenhans *(Max Langenhan).*

No latviešiem kopvērtējuma tabulā ar 36 punktiem, kas tika izcīnīti Insbrukā – 14. pozīcijā Kristers Aparjods. 15. vietā ar 30 punktiem – Artūrs Dārznieks, bet 28 punkti un 16. vieta Rikam Kristenam Rozītim.

Divvietīgo ekipāžu konkurencē brāļi Šici ierindojas otrajā vietā, attiecīgi ar izcīnītiem 85 punktiem Insbrukā un 46 punktiem Vinterbergā. Pārliecinoši līderi – austrieši Šojs/Kollers (Steu/Koller) ar izcīnītiem 185 punktiem, bet 126 punkti un trešā vieta vāciešiem Tonijam Eggertam/Sašam Benekenam *(Toni Eggert/Sascha Benecken).*

Savukārt Mārtiņš Bots/Roberts Plūme ar 69 punktiem 11. vietā, bet Gudramovičam/Kalniņam 67 punkti un 12. pozīcija.

Eberspacher Pasaules kausa astotajam posmam startēt pieteikušies 50 vīrieši, 48 sieviets un 29 divvietīgās ekipāžas no 24 nācijām.

Piektdien, 22. janvārī, kā ierasts, pirms sacensību nedēļas nogales norisināsies Nāciju kauss jeb kvalifikācijas sacensības, kur par vietu pamatsacensībās cīnīsies arī četri Latvijas sportisti: Gints Bērziņš, Elīna Ieva Vītola, Kendija Aparjode un Ulla Zirne.

Pārējie sportisti ir izcīnījuši vietu stiprāko grupā pēc iegūtajiem punktiem pēdējos trijos Pasaules kausa posmos.

Latvijas Nacionālās kamaniņu sporta izlases startiem seko līdzi tiešraidē Helio un Shortcut kanālā Best4Sport TV.

Sestdiena, 23. janvāris

10.05 1. brauciens – Divviteīgās ekipāžas

11.25 2.brauciens – Divviteīgās ekipāžas

12.45 1. brauciens – Vīri

14.20 2. brauciens – Vīri

Svētdiena, 24. janvāris

09.55 1. brauciens – Sievietes

11.20 2. brauciens – Sievietes

12.45 BMW Sprinta kauss – Vīri

13.30 BMW Sprinta kauss – Sievietes

14.05 BMW Sprinta kauss – Divvietīgās ekipāžas

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456